Brian Mikkelsen (KF), 2009-04-29:
Det er derfor, vi har lavet en særlig handlingsplan for en helhedsorienteret indsats lige fra den konsekvente retsforfølgning af bagmændene til de sociale støttetilbud til ofrene.
På mit område handler det jo ganske enkelt om at få fanget bagmændene og få dem dømt.
Rigspolitiet fremlagde derfor i efteråret 2006 en strategi for en styrket politimæssig indsats mod prostitutionens bagmænd, og denne intensiverede politiindsats omfatter naturligvis ikke mindst bagmændene til menneskehandel.
Strategien skal sikre, at alle politikredse gennemfører en ensartet og effektiv indsats for at bekæmpe menneskehandel og rufferi.
Som et konkret eksempel kan nævnes, at Københavns Politi har oprettet en særlig menneskehandelsenhed, der kun arbejder med at bekæmpe menneskehandel og rufferi, og som har et tæt samarbejde med de sociale myndigheder, ngo’er og udlændingemyndighederne.
Der foregår hele tiden en massiv indsats med efterforskning og andre tiltag rundtomkring i landet, og disse sager, som selvfølgelig føres med det klare mål at opnå domfældelser, betyder også, at bagmændene bliver stresset af politiet.
Men menneskehandel og rufferi er jo organiseret kriminalitet, som sjældent kan optrevles, lad os sige sådan overnight, ikke mindst fordi der typisk ikke er nogen fra miljøet, der vil vidne.
Derfor er og bliver der tale om et langt og sejt træk med hårdt efterforskningsarbejde.
Jeg har stor fortrøstning til, at politiets store indsats for at gå efter bagmændene vil give helt håndfaste resultater i de kommende år.
Politiets indsats er en succes.
Fra politireformen blev gennemført til den intensiverede indsats til prioriteringen af bekæmpelse af menneskehandel er antallet af sigtelser steget fra 2 i 2006 til 30 i 2008, hvilket er det sidste tal.
Det er jo en eksplosion.
Jeg kender ikke rigtig andre kriminalitetsområder, hvor det er steget så meget procentvis, som det er sket inden for menneskehandelsområdet.
Det er, fordi politiet topprioriterer det, fordi politiets indsats er effektiv, og fordi man bekymrer sig om det her.
Det er et uvæsen, som skal bekæmpes med de midler, politiet nu engang har til rådighed i et lovligt demokratisk samfund.
Jeg har selv været ude at besøge nogle politikredse.
Der har jeg ved selvsyn kunnet se, at det har været en effektiv indsats; man besøger de bordeller, der er i området; man efterforsker, om der står organiserede bagmænd bag ved, men også, om der er menneskehandlere og folk, som er tvunget til at arbejde i bordeller.
Derfor er der fokus på området, og derfor bliver der gjort meget.
Det er jo en succes, at antallet af sigtelser er steget så meget.
Først vil jeg lige slå fast, at indsatsen jo virker.
Sigtelserne er steget eksplosivt fra 2 til 30, de tal er bare inden for de sidste 3 år.
Og antallet af afgørelser er også steget.
Antallet af afgørelser er stigende.
Siden 2004 har afgørelserne ligget nogenlunde jævnt.
I 2006 var der tre afgørelser, i 2007 var der otte afgørelser, og i 2008 var der syv afgørelser.
Det er jo sådan set mere end en fordobling af det antal afgørelser, der var, før man lavede den her indsats. Som jeg nævnte, kan der være tidsforskydninger i forhold til afgørelser og sigtelser og tiltaler, så lad os nu se, hvad der kommer til at ske i 2009.
Jeg ved, at politiet prioriterer det, og jeg ved, at de gør en kæmpeindsats derude, fordi vi vil det her uvæsen til livs.